Document ID: 32009R0698

KOMISIJAS REGULA (EK) Nr. 698/2009
(2009. gada 31. jūlijs),
ar kuru attiecībā uz iekšējam tirgum paredzētām piena un piena produktu informācijas un veicināšanas programmām atkāpjas no Regulas (EK) Nr. 501/2008, ar ko nosaka kārtību, kādā piemērojama Padomes Regula (EK) Nr. 3/2008 par informācijas un veicināšanas pasākumiem attiecībā uz lauksaimniecības produktiem iekšējā tirgū un trešās valstīs
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2007. gada 17. decembra Regulu (EK) Nr. 3/2008 par informācijas un veicināšanas pasākumiem attiecībā uz lauksaimniecības produktiem iekšējā tirgū un trešās valstīs (1) un jo īpaši tās 5. panta 1. punktu un 15. pantu,
tā kā:
(1)
Regulas (EK) Nr. 3/2008 3. panta 1. punkta c) apakšpunktā paredzēts, ka nozares vai produktus, uz kuriem var attiecināt tos informācijas un veicināšanas pasākumus attiecībā uz lauksaimniecības produktiem, kurus pilnībā vai daļēji finansē no Kopienas budžeta, nosaka, ņemot vērā vajadzību pārvarēt konkrētas vai īslaicīgas grūtības atsevišķās nozarēs.
(2)
Piena un piena produktu nozare patlaban pārdzīvo lielas ekonomiskās grūtības, kas var apdraudēt daudzu lauksaimniecības uzņēmumu ekonomisko izdzīvošanu.
(3)
Šādos apstākļos ir lietderīgi piedāvāt piena un piena produktu nozares organizācijām iespēju izmantot Kopienas līdzfinansējumu saskaņā ar Regulu (EK) Nr. 3/2008 un šim nolūkam tuvāko nedēļu laikā iesniegt kompetentajām valsts iestādēm informācijas un veicināšanas pasākumu programmas, lai tās izraudzītos un, ja vajadzīgs, lai Komisija tās pieņemtu pirms kārtējā gada beigām, tādējādi atkāpjoties no programmu pieņemšanas ikgadējā ritma un kalendārā grafika, kas noteikts Komisijas Regulas (EK) Nr. 501/2008 (2) 8. un 11. pantā.
(4)
Tāpēc attiecībā uz iekšējam tirgum paredzētām piena un piena produktu informācijas un veicināšanas programmām un attiecībā uz 2009. gadu jāatkāpjas no Regulas (EK) Nr. 501/2008 11. panta 1. un 3. punkta noteikumiem.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Neskarot ierasto gada kalendāro grafiku, kas paredzēts Regulā (EK) Nr. 501/2008, attiecībā uz iekšējam tirgum paredzētām piena un piena produktu informācijas un veicināšanas programmām, ko nozares organizācijas iesniedz dalībvalstīm līdz 2009. gada 15. oktobrim, no minētā kalendārā grafika atkāpjas šādi:
a)
atkāpjoties no 11. panta 1. punkta pirmās daļas, dalībvalstis līdz 31. oktobrim nosūta Komisijai izraudzīto programmu pagaidu sarakstu;
b)
atkāpjoties no 11. panta 3. punkta otrās daļas, Komisija vēlākais 15. decembrī izlemj, kuras programmas tā var līdzfinansēt.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2009. gada 31. jūlijā

Labels: 4
17
5
3
6
15